DA Den Europæiske Unions Tidende CE 84/241

(2004/C 84 E/0285)

SKRIFTLIG FORESPØRGSEL E-3451/03

af Ioannis Marínos (PPE-DE) til Rådet

(20. november 2003)

Om: Eurobarometers oplysninger om euroen og om inflationen

I Eurobarometer-udgave nr. 58, der vedrører perioden oktober-november 2002 og er udgivet i maj 2003, er der en række interessante oplysninger om de europæiske befolkningers modtagelse af euroen. På side B.80 i denne udgave gengives de statistiske resultater af svarene på spørgsmålet om, hvorvidt priserne i euro generelt er blevet rundet opad eller nedad, og hvor 77 % af eurozonens borgere har svaret, at de er rundet opad, mens tallene er endnu højere i yderområderne, f.eks. i Grækenland (88 %), Spanien (89 %) og Holland (91 %). På spørgsmålet, om man personligt føler sig knyttet til euroen, svarer 56 % af eurozonens borgere, at de føler sig lidt (34 %) eller ikke (22 %) knyttet til den fælles mønt, mens 61 % føler sig en del (36 %) eller meget (25 %) knyttet til deres tidligere nationale møntfod (s. B.84) Det er bemærkelsesværdigt, at det samlede tal er endnu højere i Grækenland (67 %) og Italien (71 %) (s. B.83).

Er Rådet foruroliget over disse Eurobarometer-tal, som tydeligt viser, at der er mistanke om, at indførelsen af den fælles mønt ikke alene førte til en afrunding opad af priserne, men også til uberettiget store prishop med de deraf følgende konsekvenser for forbrugernes indkomster, især blandt de lande (som Grækenland), hvor lønniveauet er lavest? Har Rådet rettet henvendelse til de stater, hvor inflationen klart er steget siden ikrafttrædelsen af den fælles mønt, hvilket har medført protester fra borgerne og klart undergraver den psykologiske holdning til indførelsen af euroen og er til skade for EU's image, især i forbindelse med udvidelsen og valget til Europa-Parlamentet i 2004? Hvorledes reagerede de adspurgte regeringer på disse henvendelser?

Svar

(11. marts 2004)

Hverken Kommissionens økonomiske prognoser fra efteråret 2003 eller Den Europæiske Centralbanks årsrapport for 2002 bekræfter, at overgangen til euroen har ført til høj forbrugerprisinflation i euroområdet.

Imidlertid bekræfter de økonomiske prognoser fra efteråret 2003, at forskellene mellem inflationsraterne i de medlemsstater, der har indført euroen, varierer stærkt, og at disse forskelle forventes at fortsætte i 2004.

I de tre største økonomier i euroområdet forventes inflationsraten for 2004 at variere mellem 1,6 % i Tyskland til 1,8 % i Frankrig og 2,3 % i Italien. De forventede inflationsrater for 2004 i andre medlemsstater er højere: for eksempel 2,8 % i Spanien og 3,7 % i Grækenland, delvis på grund af højere nuværende og tidligere vækstrater.

I euroområdet lå den gennemsnitlige forbrugerprisinflation på 2,1 % i 2000, 2,4 % i 2001 og 2,2 % i 2002 (jf. tabel 6 på side 39 i centralbankens årsrapport for 2002).

Samtidig afviser centralbanken imidlertid med de begrundelser, der fremgår af rapporten, navnlig på side 42 og følgende sider, at der faktisk er sket store forbrugerprisstigninger.

Rådet er derfor ikke enig med det ærede parlamentsmedlem i, at overgangen til euroen har medført en højere forbrugerprisinflation, navnlig i Grækenland.